Dis mos Jaco Taute soos van ouds!Jaco Taute (Foto: Irish Rugby) Wanneer `n mens elke jaar in Margate vakansie hou, moet jy dit soms met die Wildtuin afwissel. Dis ook wat in baie rugbyspelers se loopbane gebeur wanneer dit stagneer. Jaco Taute se loopbaan was in `n amperse doodloopstraat by die Westelike Provinsie en nou is hy een van Munster in Ierland se groot uitblinkers. `n Verandering van omgewing, `n ander afrigter, ander spanmaats en ander kos, taal en kultuur kan wondere verrig. Taute het vroeg in sy loopbaan `n soortgelyke skuif van die Lions na die Kaap gemaak, maar dit het die teenoorgestelde uitwerking gehad. Daar het net `n skadu oorgebly van die uiterste talentvolle skoolseun van Monnas (die Hoërskool Monument in Krugersdorp), die Jong Bokkies (twee jaar), die Lions se Superrugby- en Curriebekerspanne en drie toetse vir die Bokke. Ja, beserings het hul tol geëis, maar is hy reg in die Kaap bestuur? Wat het geword van sy systap en sy vermoë om die verdediging aan flarde te skeur? Taute is in September deur die WP aan Munster geleen om vir `n paar maande sy loopbaan in Ierland voort te sit. Dit het gekom toe Munster in tamatiestraat was nadat twee van sy senters, die Nieu-Seelander Francis Saili en Sam Arnold, seergekry het. Rassie Erasmus, Munster se direkteur van afrigting, pluk nou die vrugte en hy hoop hy om die Ierse Rugbyunie (seker ook die WP) te oortuig dat Taute moet aanbly. Die Iere is baie broeis oor die ontwikkeling van hul eie talent. Dis hoekom Ruan Pienaar se kontrak by Ulster tot `n einde kom, want as hy aanbly, staan hy in die pad van `n jong Ierse skrumskakel se ontwikkeling. Maar Erasmus het die nodige skietgoed om die Iere te oortuig dat Taute waarde kan toevoeg, want onder hom ontwikkel die losskakel Tyler Bleyendaal en Arnold in toekomstige toetsspelers. Bleyendaal, wat die Nieu-Seelandse o.20-span se kaptein was toe hulle in 2010 die Junior Wêreldtoernooi gewen het, kan in 2018 vir Ierland speel. Hou hierdie langbeen maar dop, want onder Erasmus (en met Taute langs hom) het sy loopbaan met rasse skrede verbeter. Bleyendaal het juis by die Crusaders in Nieu-Seeland gewaai omdat Daniel Carter vierkant in sy pad was. Nou kry hy, net soos Taute, die kans om hul staal te toon. Erasmus lag sekerlik lekker in sy mou.